
Kjære leser!

Sist sommer skrev jeg to bøker hvor handlingen var lagt til den fiktive skotske øya Glenmore. Jeg trodde ikke at jeg skulle komme tilbake dit, men så våknet jeg en morgen med Conner lys levende i hodet, og jeg forelsket meg øyeblikkelig.

På overflaten er Conner MacNeil en skikkelig ramp. Han har hatt en dårlig start i livet, og kom alltid opp i bråk. Da han snudde ryggen til Glenmore, var folk glade for å se ham forsvinne.

Men nå er han tilbake, og gutten er blitt mann. Han har utdannet seg til lege, og folket i det tette samfunnet på Glenmore er i fullt opprør. De har lang hukommelse, og har vondt for å tro at den ville og uvørne Conner er i stand til å fylle en så ansvarsfull jobb.

Det er bare sykepleieren Flora Harris som er villig til å la tvilen komme ham til gode. Hun har vært fascinert av Conner siden barndommen, og oppdager at hun nå har dypere og mer varige følelser for ham.

Men forskjellene mellom dem gjør det vanskelig. Flora er en sky person som avskyr at det blir snakket om henne. Og alle snakker om Conner. Han bryr seg ikke om det, men det gjør hun. Dette er hjemmet hennes, og hun vil ikke være gjenstand for sladder. De prøver å holde forholdet hemmelig, og glemmer at det ikke er mulig på en øy som Glenmore.

Jeg håper du liker historien om Conner og Flora, og å vende tilbake til de ville, forblåste kystene på Glenmore.

Sarah


Prolog

Alle stirret.

Han merket det selv om han sto med ryggen til dem og satte sjøbein mens fergen rullet som verst. Selv hadde han blikket festet på den ujevne kystlinjen på øya som nærmet seg.

Hviskingen og blikkene hadde begynt så snart han kjørte motorsykkelen om bord på fergen. Fra det øyeblikket han tok av seg hjelmen og lot dem se ansiktet hans. Noen av passasjerene var turister som brukte fergen for å tilbringe et par dager på den ville skotske øya Glenmore. Men mange var lokale folk som hadde vært på besøk på fastlandet.

Og de kjente ham igjen. Selv etter tolv års fravær. De husket ham av samme grunner som han husket dem. Ansiktene deres var arkivert i underbevisstheten hans, som dype arr i sjelen.

Han burde kanskje ha hilst på dem. Det var vanlig høflighet her, og det kunne bygd en slags bro over avgrunnen. Men han sa ikke et ord, og de kalde, blå øynene unngikk dem. Det var det som var problemet, tenkte han, mens blikket fulgte de forrevne klippene som hadde beskyttet kysten her i århundrer. Han var ikke sosial av seg. Han brydde seg ikke om hva de mente om ham. Han hadde aldri vært interessert i hva andre mennesker mente.

Han hadde heller aldri betraktet seg selv som en av øyboerne, selv om han var født på Glenmore, og hadde levd de første atten årene sine fanget her. Han hadde ikke noe ønske om å prate med noen eller skaffe seg venner. Heller ikke ville han forklare hvorfor han kom hit. De kom til å få vite det uansett. Foreløpig overså han de sjokkerte uttrykkene og nøt sin selvvalgte isolasjon.

De første regndråpene sendte passasjerene inn i salongen. Men han rørte seg ikke. Han sto der og stirret på øya gjennom regnet. Landskapet var gjennomsyret av myter og legender, med sin lange og blodige historie helt fra vikingenes landhugg.

De innfødte mente at øya hadde en egen sjel. De trodde at det ustadige været var Glenmores måte å gi uttrykk for sin sinnsstemning på. Han så opp mot himmelen med et kynisk smil.

Så stirret han fremfor seg, på mørke minner som ventet på ham på stranden. Minner om ville tenåringsår, om sinne og trass. Fortiden hans var et kaotisk lerret med brutte regler, overskredne grenser, forførte jenter og generelt tøylesløs livsførsel. Alt sammen til øyboernes klare misbilligelse.

Han mintes den voldelige, utrygge atmosfæren i barndomshjemmet. Faren hans hadde ikke klart å kontrollere seg selv, langt mindre sønnen. Etter at moren forlot dem, var faren knapt hjemme.

Det regnet kraftig da fergen la til kai. Han brettet opp kragen på skinnjakken og gikk mot sykkelen sin. Han kunne ha satt på seg hjelmen igjen og unngått noen av de fiendtlige blikkene. I stedet sto han helt stille og sørget for at de fikk tatt et godt overblikk. Han ville ikke at noen skulle være i tvil. De skulle vite at han var kommet tilbake.

La dem bare stirre og spekulere. Han satte seg på sykkelen og nikket til den gamle fergemannen. Han visste Jim tenkte. I dag brakte fergen trøbbel til øya. Og den slags nyheter løp fort her. Han oppfattet noen ord fra folk som gjorde seg klare til å forlate fergen. Arrogant … vill … ustabil … farlig … styggvakker som djevelen selv …

Til slutt satte han på seg hjelmen. Heldigvis var det nok av kvinner som ble tiltrukket av slike som ham. Livet hans hadde ikke vært kjedelig. Han smilte, visste hva som kom til å hende nå. Ryktene ville spre seg som ild i tørt gress, over hele øya. Conner MacNeil var kommet med morgenfergen.

Den slemme gutten var tilbake på øya.

